Transoksiana
Transoksiana − istorinis regionas tarp Amudarjos ir Syrdarjos upių, Turkestano pietinė dalis. Dabar jį sudaro Uzbekistanas, Tadžikistanas ir Kazachstano pietiniai rajonai. Pavadinimas kilęs iš lotynų kalbos (lot. trans oxus − už Okso). Arabiškai vadintas Mavaranachras (arab. ما وراء النهر = 'Ma Wara' un-Nahr' − užupis), Persiškas pavadinimas buvo Fararudas (pers. فرارود = Farârud), kinai regioną žinojo kaip Hedžong (kin. 河中, pinyin: Hé Zhōng − tarp upių). Senovės Irane šis regionas buvo vadinamas Turanu, minėtas persų epe Šachnamėje. Regione yra du istoriniai-kultūriniai regionai. Rytinėje dalyje Zeravšano upės slėnis sudarė Sogdo regiono branduolį, vakarinėje dalyje Amudarjos delta − Chorezmo. Pagrindiniai miestai − Samarkandas, Buchara, Chiva, Chudžandas, Turkistanas.